Slika, ki vsebuje besede besedilo, pisava, posnetek zaslona, logotip

Vsebina, ustvarjena z umetno inteligenco, morda ni pravilna. **9**

Na podlagi 19. člena Statuta Mestne občine Nova Gorica (Uradni list RS, št. 13/12, 18/17, 18/19), prvega odstavka 5. člena Uredbe o metodologiji za oblikovanje cen storitev obveznih občinskih gospodarskih javnih služb varstva okolja (Uradni list RS, št. 87/12, 109/12, 76/17, 78/19, [44/22](http://www.uradni-list.si/1/objava.jsp?sop=2022-01-0873) – ZVO-2 in 21/25 – ZOPVOOV) in na podlagi četrtega odstavka 43. člena Odloka o izvajanju gospodarskih javnih služb s področja ravnanja s komunalnimi odpadki v Mestni občini Nova Gorica (Uradni list RS, št. 157/20, 90/22) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_\_\_\_ sprejel

S K L E P

1.

Mestni svet Mestne občine Nova Gorica potrjuje predlagane cene storitev obveznih gospodarskih javnih služb ravnanja s komunalnimi odpadki, kot izhaja iz predloženih Elaboratov izvajalcev, in sicer:

* Elaborata o oblikovanju cen storitev gospodarskih javnih služb s področja ravnanja s komunalnimi odpadki za leto 2025 na področju občin: Občina Brda, Občina Kanal ob Soči, Občina Miren-Kostanjevica, Mestna občina Nova Gorica, Občina Renče-Vogrsko z dne 7. 4. 2025, ki jih je za zbiranje komunalnih odpadkov predlagal izvajalec javne službe Komunala Nova Gorica, d.d.
* Elaborata o oblikovanju cen storitev obvezne občinske gospodarske javne službe - dejavnost obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov za leto 2025 na področju občin: Mestna občina Nova Gorica, Občina Brda, Občina Kanal ob Soči, Občina Miren – Kostanjevica, Občina Renče – Vogrsko, marec 2025, ki jih je za obdelavo in odlaganje komunalnih odpadkov predlagal izvajalec javne službe Kostak komunalno in gradbeno podjetje, d.d.

Cene storitev gospodarskih javnih služb ravnanja s komunalnimi odpadki (brez DDV) so:

1.1. Cena javne infrastrukture zbiranja komunalnih odpadkov znaša 0,0032 €/kg.

1.2. Cena storitve zbiranja komunalnih odpadkov znaša 0,2375 €/kg.

2.1. Cena javne infrastrukture zbiranja bioloških odpadkov znaša 0,0031 €/kg.

2.2. Cena storitve zbiranja bioloških odpadkov znaša 0,2922 €/kg.

3.1. Cena javne infrastrukture obdelave komunalnih odpadkov znaša 0,0000 €/kg.

3.2. Cena storitve obdelave komunalnih odpadkov znaša 0,2200 €/kg.

4.1. Cena javne infrastrukture odlaganja komunalnih odpadkov znaša 0,0000 €/kg.

4.2. Cena storitve odlaganja komunalnih odpadkov znaša 0,1600 €/kg.

2.

Ta sklep se objavi v Uradnem listu Republike Slovenije in prične veljati 1. julija 2025.

Z dnem uveljavitve tega sklepa preneha veljati sklep št. 354-71/2024-3 z dne 23. 5. 2024.

Številka: 354-66/2025

Nova Gorica, dne

Samo Turel ŽUPAN

Številka: 354-66/2025-2

Nova Gorica, dne 29. aprila 2025

O B R A Z L O Ž I T E V

Komunala Nova Gorica d.d. je bila izbrana na razpisu za podelitev koncesije za izvajanje gospodarske javne službe zbiranja določenih vrst komunalnih odpadkov, ki je bil objavljen dne 5.8.2021. Čas trajanja koncesije je pet let.

Iz Elaborata Komunale Nova Gorica d.d. izhaja, da je za leto 2024 obračunska količina zbranih komunalnih odpadkov brez bioloških 17.532.629 kg, zbranih bioloških odpadkov pa 2.400.925 kg. Predvidena predračunska količina zbranih komunalnih odpadkov za leto 2025 pa znaša 17.200.000 kg, zbranih bioloških odpadkov pa 2.450.000 kg.

Predračunski stroški izvajanja storitev zbiranja komunalnih odpadkov za leto 2025 znašajo 4.063.909 EUR, iz česar izhaja, da je cena storitve 0,2375 EUR/kg, stroški infrastrukture za zbiranje KO pa znašajo 98.344 EUR oz. 0,0032 EUR/kg.

Predračunski stroški zbiranja bioloških odpadkov za leto 2025 znašajo 673.415 EUR oz. 0,2922 EUR/kg, stroški javne infrastrukture za zbiranje bioloških odpadkov pa znašajo 13.467 EUR, oz. 0,0031 EUR/kg.

Konec leta 2020 je bil na razpisu za izvajanje gospodarske javne službe obdelave in odlaganja komunalnih odpadkov za območje občin: Mestna občina Nova Gorica, Brda, Kanal ob Soči, Miren – Kostanjevica, Renče – Vogrsko in Šempeter – Vrtojba, izbran ponudnik Kostak, komunalno in gradbeno podjetje d.d. iz Krškega. Skladno z določili koncesijske pogodbe, je družba Kostak d.d. 4. 4. 2025 predložila svoj elaborat o oblikovanju cene, in ki predvideva ceno izvajanja storitev obdelave in odlaganja mešanih komunalnih odpadkov po ceni 228,00 EUR/t z vključenim prevozom na relaciji Nova Gorica – Krško.

Kostak d.d. trenutno zaračunava izvajalcu zbiranja prevzem mešanih komunalnih odpadkov v obdelavo in odlaganje po ceni 194,00 EUR/t.

Predvideni predračunski stroški za obdelavo mešanih komunalnih odpadkov in odlaganje ostankov predelanih odpadkov za predračunsko leto 2025, kot izhaja iz elaborata znašajo 2.200.000 EUR, za obdelavo količine 10.000 t, za odlaganje ostanka predelanih komunalnih odpadkov pa 80.000 EUR za količino 500 t.

Iz tega izhaja, da je strošek storitev obdelave mešanih komunalnih odpadkov 0,2200 EUR/kg, za odlaganje ostankov predelanih komunalnih odpadkov pa 0,1600 EUR/kg.

Skladno s 27. členom Odloka o koncesiji za izvajanje gospodarske javne službe zbiranja določenih vrst komunalnih odpadkov v Mestni občini Nova Gorica (Uradni list RS, št. 157/2020) izvajalec javne službe zbiranja komunalnih odpadkov vrši zaračunavanje storitev uporabnikom tudi za izvajalca obdelave in odlaganja odpadkov, kar pomeni, da stroške, ki jih ima do izvajalca obdelave in odlaganja razdeli na znano število uporabnikov, ki se po letih spreminja.

**Tabela 1: Trenutno veljavna cena (na osebo/mesec)**

|  |  |  |  |  |
| --- | --- | --- | --- | --- |
| **element na računu** | | **normativ kg** | **cena €/kg** | **znesek €** |
| zbiranje KO | - uporaba infrastrukture | 22,23 | 0,0080 | 0,18 |
|  | - izvajanje storitve | 22,23 | 0,2100 | 4,67 |
| zbiranje BIO odpadkov | - uporaba infrastrukture | 4,07 | 0,0080 | 0,03 |
|  | - izvajanje storitve | 4,07 | 0,2396 | 0,98 |
| obdelava MKO | - uporaba infrastrukture | 10,77 | 0,0000 | 0,00 |
|  | - izvajanje storitve | 10,77 | 0,1880 | 2,02 |
| odlaganje KO | - uporaba infrastrukture | 0,57 | 0,0000 | 0,00 |
|  | - izvajanje storitve | 0,57 | 0,1200 | 0,07 |
| **skupaj na osebo na mesec** | |  |  | **7,95** |
| DDV | | 9,50% |  | 0,75 |
| **skupaj na osebo na mesec z DDV** | |  |  | **8,70** |

**Tabela 2: Cena od 1.7.2025 dalje (na osebo/mesec)**

|  |  |  |  |  |
| --- | --- | --- | --- | --- |
| **element na računu** | | **normativ kg** | **cena €/kg** | **znesek €** |
| zbiranje KO | - uporaba infrastrukture | 22,01 | 0,0032 | 0,07 |
|  | - izvajanje storitve | 22,01 | 0,2375 | 5,23 |
| zbiranje BIO odpadkov | - uporaba infrastrukture | 4,18 | 0,0031 | 0,01 |
|  | - izvajanje storitve | 4,18 | 0,2922 | 1,22 |
| obdelava MKO | - uporaba infrastrukture | 10,81 | 0,0000 | 0,00 |
|  | - izvajanje storitve | 10,81 | 0,2200 | 2,38 |
| odlaganje KO | - uporaba infrastrukture | 0,57 | 0,0000 | 0,00 |
|  | - izvajanje storitve | 0,57 | 0,1600 | 0,09 |
| **skupaj € na osebo/mesec** | |  |  | **9,00** |
| DDV | | 9,50% |  | 0,86 |
| **skupaj € na osebo/mesec z DDV** | |  |  | **9,86** |

Na podlagi predračunskih količin ter upoštevaje število uporabnikov se spremenijo normativi obračunanih količin kot izhaja iz tabele 3.

|  |  |  |
| --- | --- | --- |
| **Tabela 3: Primerjava normativa za obračun glede na količino zbranih odpadkov** | | |
|  | trenuten normativ | predlagan nov normativ od 1.7.2025 |
|  | kg/mesec/osebo | kg/mesec/osebo |
| zbiranje mešanih komunalnih odpadkov | 22,23 | 22,01 |
| zbiranje bioloških odpadkov | 4,07 | 4,18 |
| obdelava mešanih komunalnih odpadkov | 10,77 | 10,81 |
| odlaganje ostankov MKO | 0,57 | 0,57 |

Kot je razvidno iz tabel 1 in 2, pomeni predlog novih cen dvig cene stroška izvajanja storitve zbiranja komunalnih odpadkov za 11,6 %. Glavni razlogi za povišanje cen je povišanje stroškov storitev (odlaganje kosovnih odpadkov, dodatne zahteve požarnega inšpektorja po izvajanju nočnega varovanja na CERO, povišani stroški prevzema bioloških odpadkov…). Strošek izvajanja storitev obdelave in odlaganja MKO pa se povečuje za 18,2 %. Glavni razlogi za povišanje cen so višji stroški dela zaradi planiranih novih zaposlitev in sprejetih višjih plač ter višji stroški storitev za energetsko izrabo odpadkov. Zaradi modernizacije in izgradnje razširjenega CRO, pa so načrtovani višji stroški amortizacije in obresti za njegovo financiranje.

Skupni strošek izvajanja celotne storitve ravnanja z odpadki se tako poviša za 13,3 %, oz. 1,05 €/osebo/mesec brez DDV.

**Mestnemu svetu Mestne občine Nova Gorica predlagamo, da predloženi sklep obravnava in sprejme.**

Samo Turel

ŽUPAN

Pripravila:

Martina Remec Pečenko

Vodja Oddelka za gospodarstvo

in gospodarske javne službe

Matej Živec

Višji svetovalec za

gospodarske javne službe

Prilogi:

* Elaborat o oblikovanju cen storitev gospodarskih javnih služb s področja ravnanja s komunalnimi odpadki za leto 2025 na področju občin: Občina Brda, Občina Kanal ob Soči, Občina Miren-Kostanjevica, Mestna občina Nova Gorica, Občina Renče-Vogrsko, datum 7. 4. 2025
* Elaborat o oblikovanju cen storitev obvezne občinske gospodarske javne službe dejavnost obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov na področju občin: Mestna občina Nova Gorica, Občina Brda, Občina Kanal ob Soči, Občina Miren-Kostanjevica, Občina Renče-Vogrsko za leto 2025, marec 2025